Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 46/16)

Tämä ilmoitus julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Muscadet Côtes de Grandlieu”

PDO-FR-A0496-AM01

Tiedonannon päivämäärä: 14. marraskuuta 2019

HYVÄKSYTYN MUUTOKSEN KUVAUS JA PERUSTELUT

1. Maantieteellinen alue

Alkuperänimityksen ”Muscadet Côtes de Grandlieu” maantieteellisen alueen tarkistamisella on seuraavat vaikutukset:

— sisällytetään kaksi kuntaa (Geneston, La Planche) ja neljä kuntien osaa (Le Bignon, Montbert, Les Sornières, Vieillevigne), jotka kuuluvat kaikki Muscadet’n alueellisen nimityksen maantieteelliseen alueeseen.

— suljetaan pois kaksi kuntaa (Bouguenais, Touvois) ja kaksi kuntien osaa (Legé, Sainte-Pazanne) sen jälkeen, kun viinitarhaa on pyritty supistamaan alueille, joilla laadukas viininviljely on säilynyt.

Oikeusvarmuuden lisäämiseksi uudessa hallinnollisten yksiköiden luettelossa viitataan virallisen maantieteellisen koodin nykyiseen versioon, jonka INSEE julkaisee vuosittain.

Maantieteellistä aluetta koskevaa yhtenäistä asiakirjaa muutetaan vastaavasti.

2. Rajattu viljelyalue

Lisätään eritelmän 1 luvun IV kohdan 2 alakohdassa ilmaisun ”5. syyskuuta 2007” jälkeen ilmaisu ”ja 19. tammikuuta 2017”.

Tämän muutoksen tavoitteena on lisätä hakemukseen päivämäärä, jona kansallinen toimivaltainen viranomainen hyväksyi maantieteellisellä tuotantoalueella sijaitsevan rajatun viljelyalueen muutoksen. Viljelyalueen rajaamisella tarkoitetaan asianomaisen suojatun alkuperänimityksen tuotantoon soveltuvien viljelylohkojen määrittämistä maantieteellisellä tuotantoalueella.

Tämä muutos ei vaikuta yhtenäiseen asiakirjaan.

3. Välittömässä läheisyydessä sijaitseva alue

Välittömässä läheisyydessä sijaitsevaa aluetta on päivitetty kunnan yhdistymisen ja maantieteellisen alueen tarkistamisen johdosta. Nimityksen kokonaisviininvalmistusalaa ei muuteta.

Lisäedellytyksiä koskevaa yhtenäistä asiakirjaa muutetaan vastaavasti.

4. Viininvalmistusmenetelmät

Lisätään 1 luvun IX kohdan 1 alakohtaan seuraava: ”Ne ovat vielä ohuella viinisakalla silloin, kun ne pakataan tai kun ne lähetetään ensimmäisen kerran pois viinikellarista.”

Viinin pitäminen ohuella sakalla mahdollistaa kaikkien pyöreyttä edistävien ominaisuuksien muodostumisen tuotteelle. Näin voidaan vahvistaa ja voimistaa Muscadet’n eri nimitysten segmentoitumista.

Viininvalmistusmenetelmiä koskevaa yhtenäistä asiakirjaa muutetaan vastaavasti.

5. Lämpökäsittely

Yli 40 °C:n lämpötiloissa tapahtuvien lämpökäsittelyjen käyttökielto poistetaan. Muutoksen tarkoituksena on antaa toimijoille tarvittavat tekniset välineet sellaisten vaikeiden vuosikertojen vaikutusten hallitsemiseksi, joita leimaavat ”ummehtuneen mudan makuiset” aistinvaraiset poikkeamat. Rypäleen puristemehun lämmitys, jota kutsutaan ”termovinifioinniksi”, ei ole viinien kannalta läheskään yhtä haitallista laimentumisen ja keventymisen kannalta kuin enologiseen käyttöön tarkoitettu mesohuokoinen hiili.

Viininvalmistusmenetelmiä koskevaa yhtenäistä asiakirjaa muutetaan vastaavasti.

6. Pakkaaminen

Viinisakan päällä pitämistä koskevalla merkinnällä ”sur lie” varustettujen viinien pakkaamisajan päättymistä pidennetään 30. päivästä marraskuuta 31. päivään joulukuuta. Tarkistuksella mahdollistetaan viinisakan päällä pitämistä koskevalla merkinnällä ”sur lie” varustettujen viinien pullotusajan pidentäminen kuukaudella, jotta voidaan optimoida tämän luokan kaupan pitämisen kesto muuttamatta kuitenkaan tähän mainintaan liittyvää lievästi helmeilevää pyöreyttä.

Lisäedellytyksiä koskevaa yhtenäistä asiakirjaa muutetaan vastaavasti.

7. Viinin liikkeellelasku

Poistetaan 1 luvun IX kohdan 4 alakohdan b alakohta, joka koskee päivämäärää, jolloin viini lasketaan liikkeelle valtuutettujen varastonpitäjien välillä.

Tämä muutos ei vaikuta yhtenäiseen asiakirjaan.

8. Yhteys

Yhteyttä on muutettu siten, että siinä otetaan huomioon kuntien lukumäärän muutos, korjataan yksi virhe (Bourgneufin lahti eikä Bourgnuf-en-Retzin lahti) ja saatetaan ajan tasalle 1 kohdan viimeinen kappale, joka koskee tuottajien lukumäärää ja tuotettua määrää.

Yhtenäistä asiakirjaa, joka koskee yhteyttä maantieteelliseen alueeseen, muutetaan vastaavasti.

9. Merkinnät

Lisätään XI kohtaan seuraava alakohta: ”c) Viinien, joilla on tarkistettu alkuperänimitys, päällysmerkinnöissä voidaan täsmentää pienemmän maantieteellisen yksikön nimi, jos:

— kyseessä on kiinteistörekisteriin kirjattu paikka;

— paikka on mainittu satoilmoituksessa.

Kiinteistörekisteriin kirjatun paikan nimi on painettava niin, että sen korkeus, leveys tai paksuus on enintään puolet tarkistetun alkuperänimityksen muodostavien merkkien koosta. Se on samassa näkökentässä kuin tarkistetun alkuperänimityksen nimi.”

Lisäedellytyksiä koskevaa yhtenäistä asiakirjaa muutetaan vastaavasti.

10. Ilmoitusvelvollisuudet

Hakemusta koskevan ilmoituksen viimeinen jättöpäivä siirtyy 15. päivästä 31. päivään joulukuuta.

Liiketoimen ennakkoilmoitus muutetaan ennakkoilmoitukseksi lähettämisestä.

Tämä muutos ei vaikuta yhtenäiseen asiakirjaan.

11. Myynti yleisemmässä luokassa

Tuotteen myymistä yleisemmässä luokassa koskevan ilmoituksen yksityiskohdat täsmennetään sen valvottavuuden parantamiseksi.

Tämä muutos ei vaikuta yhtenäiseen asiakirjaan.

12. Rekisteri

Rekisterinpitoon on tehty toimituksellisia mukautuksia.

— II luvun II kohdan 2 alakohta:

— poistetaan b alakohdasta sanat ”hakemusta koskevan ilmoituksen hakemispäivään asti” ja ”ja puristemehun happamuus”

— korvataan c alakohdassa ilmaisu ”tuote-eritelmä” ilmaisulla ”rekisteri”

— korvataan d alakohdassa ilmaisu ”tuote-eritelmä” ilmaisulla ”rekisteri” ja poistetaan ilmaisu ”tai luovuttavat kulutukseen pakkaamattomia viinejä, joilla on tarkistettu alkuperänimitys”

Tämä muutos ei vaikuta yhtenäiseen asiakirjaan.

13. Tärkeimmät tarkastettavat kohdat

Lukua 3 on tarkistettu sen varmistamiseksi, että maan Nantesin alueen eritelmissä mainitut tarkistettavat pääkohdat on muotoiltu johdonmukaisesti.

Tämä muutos ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

Muscadet Côtes de Grandlieu

2. Maantieteellisen merkinnän tyyppi

SAN – suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Viinit ovat valkoisia, kuivia ja kuohumattomia.

Viinien ominaisuudet ovat seuraavat:

— luonnollinen alkoholipitoisuus vähintään 10 %;

— käymiskykyisten sokereiden (glukoosi ja fruktoosi) enimmäispitoisuus on 3 grammaa litrassa;

— haihtuvien happojen pitoisuus enintään 10 milliekvivalenttia litrassa;

— kokonaisalkoholipitoisuus väkevöinnin jälkeen enintään 12 %.

Viinien kokonaishappopitoisuuden, kokonaisrikkidioksidipitoisuuden ja todellisen kokonaisalkoholipitoisuuden on oltava yhteisön lainsäädännössä vahvistettujen kynnysarvojen mukaiset. Viinit ovat valkoisia, kuivia ja kuohumattomia.

Niissä on voimakkaita, pääasiassa hedelmäisiä aromeja, joskus jodin vivahteita, sekä tasapainoinen maku, joka vivahtaa yleisesti yleensä tuoreuteen.

Pitkä kypsytys voi tehdä niistä suutuntumaltaan runsaampia ja mahdollistaa ikääntymisen.

Ne pakataan pulloihin huolellisesti niiden aromaattisen rikkauden säilyttämiseksi ja vahvistamiseksi.

Yleiset analyyttiset ominaisuudet Kokonaisalkoholipitoisuus enintään (til.-%) Todellinen alkoholipitoisuus vähintään (til.-%) Vähimmäishappopitoisuus Enimmäishappopitoisuus (milliekvivalenttia/litra) Kokonaisrikkidioksidipitoisuus enintään (milligrammaa/litra)

5. Viininvalmistusmenetelmät

a. Olennaiset viininvalmistusmenetelmät

Erityiset viininvalmistusmenetelmät

Viljelymenetelmä

Viiniköynnösten istutustiheys on vähintään 6 500 köynnöstä hehtaaria kohden.

Köynnösrivien välinen etäisyys on enintään 1,50 m ja köynnösten välinen etäisyys samalla rivillä on 0,9–1,1 m.

Viiniköynnökset leikataan seuraavilla tekniikoilla siten, että köynnökseen jää enintään 12 silmua:

— joko kannusversollisella matalaleikkauksella niin, että kuhunkin köynnökseen jätetään enintään viisi kannusversoa;

— tai yksin- tai kaksinkertaisella guyot-leikkauksella.

Leikkaus on päätettävä ennen silmujen puhkeamista eli Eichhorn–Lorenzin asteikon vaihetta 5.

Leikkaustavasta riippumatta viiniköynnökset voidaan leikata niin, että köynnökseen jätetään enintään 4 lisäsilmua, edellyttäen, että 11 tai 12 lehden fenologisessa vaiheessa kyseisenä vuonna hedelmiä tuottavien oksien lukumäärä köynnöstä kohti on enintään 12.

Erityinen viininvalmistusmenetelmä

Korjatun rypälesadon kaikenlainen lämpökäsittely alle -5 °C:ssa on kielletty.

Väkevöinnin jälkeen viinien kokonaisalkoholipitoisuus saa olla enintään 12 %.

Ne kypsytetään ohuen viinisakan päällä alkoholikäymisen jälkeen ja vähintään sadonkorjuuvuotta seuraavan vuoden maaliskuun 1. päivään asti. Ne ovat edelleen ohuen viinisakan päällä silloin, kun ne pakataan tai lähetetään ensimmäisen kerran pois viinikellarista.

Edellä mainittujen säännösten lisäksi viinit ovat viininvalmistusmenetelmien osalta yhteisön säännöissä ja maaseutu- ja merikalastuslaissa säädettyjen velvoitteiden mukaisia.

b. Enimmäistuotokset

66 hehtolitraa/ha

6. Rajattu maantieteellinen alue

Kaikkien tuotantovaiheiden on tapahduttava maantieteellisellä alueella, jonka kansallinen alkuperä- ja laatuinstituutti (Institut national de l’origine et de la qualité, INAO) hyväksyi toimivaltaisen kansallisen komitean kokouksessa 15. kesäkuuta 2017. Siitä päivästä alkaen, kun toimivaltainen kansallinen komitea hyväksyi tämän eritelmän, maantieteellinen alue käsittää seuraavat kunnat tai kuntien osat vuoden 2018 virallisen maantieteellisen koodin perusteella:

— Loire-Atlantiquen departementti: Le Bignon (osittain), Bouaye, Brains, La Chevrolière, Corcoué-sur-Logne, Geneston, Legé (osittain), La Limouzinière, La Planche, Montbert (osittain), Pont-Saint-Martin, Port-Saint-Père, Saint-Aignan-Grandlieu, Saint-Colomban, Sainte-Pazanne (osittain), Saint-Léger-les-Vignes, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières (osittain), Vieillevigne (osittain).

— Vendéen departementti: Rocheservière, Saint-Philbert-de-Bouaine.

7. Pääasialliset rypälelajikkeet

Melon B

8. Yhteyden/yhteyksien kuvaus

1. Maantieteellistä aluetta koskevat tiedot

a) Yhteyden kannalta merkitykselliset luontoon liittyvät tekijät

Tarkistetun alkuperänimityksen ”Muscadet Côtes de Grandlieu” viinitarhat sijaitsevat pääasiassa Grandlieujärven ympäröimillä rinteillä ja järveen laskevien jokien sivustoilla, mukaan lukien joet Logne, Boulogne ja Ognon, sekä järven laskujokena toimivan Achenaun töyräillä. Viimeksi mainittu yhtyy Loiren suistoon Nantesin ja Saint-Nazairen välissä. Maantieteellinen alue kattaa osan Loire-Atlantiquen ja Vendéen departementtien alueesta Nantesin kaupungin eteläpuolella, lähellä Atlantin valtameren rantoja. Se on tarkistetun alkuperänimityksen ”Muscadet” maantieteellisen alueen läntisin osa. Viiniköynnökset on istutettu parhaille kasvupaikoille saarekkeiksi, usein erilleen, muilta osin ja pääasiassa karjankasvatukseen ja viljelyyn käytetyssä maisemassa.

Maantieteellisellä alueella vallitsee erityisen lauhkea valtameri-ilmasto, jonka lämpötilavaihtelut ovat hyvin pieniä vuoden aikana rannikon läheisyyden johdosta. Talvella Grandlieujärvi on Ranskan emämaan suurin makean veden alue ja auttaa osaltaan korostamaan ilman leutoutta ja vähentämään pakkasten määrää huomattavasti. Se, ettei rannikon ja viinitarhan välillä ei ole merkittäviä kohoumia, suosii pilviä mereltä tuovien ilmavirtausten nopeita liikkeitä, joten maantieteellisen alueen sateet ovat vähäisiä ja auringonpaiste sisämaata yleisempää. Kesällä lämpötila on yleensä leuto, ja Grandlieujärven aiheuttama kosteus viilentää muutoinkin harvinaisia helleaaltoja.

Maantieteellisen alueen geologinen rakenne koostuu pääasiassa metamorfisista kivilajeista, liuskeista ja gneissistä sekä leveistä peruskallio-, amfiboliitti-, eklogiitti- ja prasiniittisuonista. Grandlieujärveä ympäröivillä matalilla alueilla peruskallion päällä on paikka paikoin tertiäärikautisia kerrostumia, jotka koostuvat pääasiassa hiekasta, jossa on vaihtelevia määriä savea ja someroa. Näiden eri muodostumien päälle kehittyvä maaperä on yleensä tervettä, kantavaa ja läpäisevää ruskomaata. Käyttötarkoitusten mukaisesti rypäleiden korjuussa käytettävä viljelyalue rajautuu tarkasti rinteille, joiden maisema on pääasiassa avoin tai perinteisesti viiniköynnöksillä istutettu, sekä lohkoille, joilla maa on matala ja kohtalaisen hedelmällinen, lämpenemiskyvyltään hyvä ja vedenpidätyskyvyltään rajallinen.

b) Yhteyden kannalta merkitykselliset inhimilliset tekijät

Tarkistetun alkuperänimityksen ”Muscadet Côtes de Grandlieu” viinitarhat ovat vanhan viininviljelyperinteen perillisiä. Jo keskiajalla suolareitti Bourgneufin lahdelta ja Noirmoutier’sta kulki Grandlieujärven kautta viinintoimitusten vuoksi. Kauppaa on käyty aktiivisesti Irlannin ja kelttien asuinseutujen kanssa. Keskiaikaiset viinitarhat laajenivat myöhemmin (Acheneaun rannalla sijaitsevan) Buzayn ja (Oignonin reunalla sijaitsevan) Villeneuven luostarin ansiosta.

1400-luvulta alkaen kaupallinen viininviljely vahvistui Bourgneufin lahdella vierailevien pohjoiseurooppalaisten kauppalaivastojen myötä. Alankomaiden kaupan kysyntä edistää 1500-luvulla valkoviinien tuotantoa. Melon B -lajike saapui tuolloin alueelle, jossa siitä käytettiin Muscadet-nimitystä jo 1600-luvun puolivälissä. Saint-Philbert-de-Grand-Lieun seurakunnan maista oli 1700-luvun lopulla kolmannes istutettu viiniköynnöksellä. Toisen keisarikunnan aikana samaisessa kunnassa oli peräti 750 hehtaaria viiniköynnöksiä.

Viinikirvan jälkeen viiniköynnös ennallistettiin varttamalla köynnöksiä ja omaksumalla uusia tekniikoita, esimerkkeinä guyot-leikkaus ja rivi-istutus. Jo tuolloin tuotannon taitotieto oli hyvin kodifioitu: käytettiin pelkästään melon B -lajiketta, säilytettiin suuri istutustiheys, valvottiin viiniköynnösten kuormaa ja tuotosta ja korjattiin rypäleet täysin kypsyneinä.

Runsaiden ja monivivahteisten viinien valmistamiseksi toimijat ottivat käyttöön erityisen viininvalmistusmenetelmän eli nantaise-menetelmän, jossa viiniä pidetään ohuen viinisakan päällä vähintään yhden talven ajan juoksuttamatta viiniä lainkaan. Tämä taitotieto on syntynyt tuottajien tavasta pitää parasta viiniään tynnyrissä viinisakan päällä tulevien juhlien varalta. Tämä kypsytysmenetelmä antaa viineille pyöreyttä ja lipevyyttä väkevöimällä erityisesti mannoproteiineja ja muita yhdisteitä, jotka ovat peräisin hiivan soluseinien autolyysistä. Lisäksi tämä menetelmä, joka perustuu siihen, ettei viinejä manipuloida ja että ne pidetään hiilidioksidia sisältävässä ilmakehässä, rajoittaa voimakkaasti hapettumista ja haihtuvien yhdisteiden vapautumista, mahdollistaa alkoholikäymisen aikana muodostuneiden aromien säilymisen kevääseen asti ja sen jälkeenkin. Kypsytyksen aikana viineihin rikastuu myös tertiäärisiä aromeja. Melon B -rypälelajikkeen tuottamat viinirypäleet, rypäleen puristemehut ja viinit sisältävät nimittäin merkittäviä määriä glykosidisten aromien lähtöaineita. Nämä sokereihin liittyvistä agylkoneista muodostuvat molekyylit ovat sellaisenaan hajuttomia. Β-glukosidisidosten rikkoutuminen erilaisten kemiallisten ja entsymaattisten prosessien vaikutuksesta tuottaa voimakkaasti tuoksuvia yhdisteitä, pääasiassa monoterpeenejä ja C13-norisoprenoideja, jolloin muodostuu muun muassa β-damaskonia, joka tunnetaan viinien hedelmäisten aromien vahventeena. Toimijat ovat hankkineet erityistä taitotietoa suojatakseen viinit kaikenlaiselta tynnyrissä tapahtuvalta hapettumiselta ja pullottaakseen ne huolellisesti, jotta näiden tuoksujen vapautuminen jatkuisi mahdollisimman pitkään ja viinit muuttuisivat sävykkäämmiksi.

Jo vuonna 1937 kyseisen maantieteellisen alueen parhaat viininviljelypaikat tunnustettiin tarkistetuksi alkuperänimitykseksi ”Muscadet”. Tuottajat vaativat kuitenkin jo vuonna 1955 tarkistetun alkuperänimityksen tunnustamista ja toistivat tämän vaatimuksen vuonna 1979, jotta parhailla rinteillä tuotettujen viinien arvo paranisi. Tarkistettu alkuperänimitys ”Muscadet Côtes de Grandlieu” tunnustettiin lopulta 29. joulukuuta 1994 annetulla asetuksella. Viineissä voidaan käyttää perinteistä viinisakan päällä pitämistä koskevaa merkintää ”sur lie”, joka on määritelty vuodesta 1977 alkaen nimitykselle ”Muscadet” ja joka tarkoittaa viinien pullottamista suoraan viininvalmistuskellareissa viinin korjuuvuotta seuraavan vuoden aikana viinien juoksutuksen ja dekantoinnin rajoittamiseksi.

Vuonna 2016 tuotantoala kattoi noin 250 hehtaaria, ja sitä käytti noin 80 tuottajaa. Vuosittain kaupan pidetty määrä on noin 12 000 hehtolitraa, josta suurimmassa osassa on merkintä ”sur lie”.

2. Tietoja tuotteen ladusta ja ominaispiirteistä

Tarkistetulla alkuperänimityksellä ”Muscadet Côtes de Grandlieu” varustetut viinit ovat kuivia kuohumattomia valkoviinejä. Niissä on voimakkaita, pääasiassa hedelmäisiä aromeja, joskus jodin vivahteita, sekä tasapainoinen maku, joka on vivahtaa yleisesti tuoreuteen. Pitkä kypsytys voi tehdä niistä suutuntumaltaan runsaampia ja mahdollistaa ikääntymisen. Ne pakataan pulloihin huolellisesti niiden aromaattisen rikkauden säilyttämiseksi ja vahvistamiseksi.

Viinit, joilla on merkintä ”sur lie”, ovat suutuntumaltaan yleensä tasapainoisia ja vivahtavat pikemminkin pyöreämpään suuntaan, niiden bukee on monivivahteisempi, ja ne voivat olla lievästi helmeileviä alkoholikäymisen aikana muodostuvan hiilidioksidijäämän vuoksi. Tuoreuden, aromaattisen rikkauden ja endogeenisen hiilidioksidin säilyttämiseksi ne on suojattu hapettumiselta niiden kypsytyksen ajan. Koska niitä ei voida suuren hiilidioksidipitoisuutensa vuoksi pakata pehmeisiin pakkauksiin, ne pakataan pulloihin erityisen huolellisesti.

3. Syy- ja seuraussuhteet

Maantieteellinen alue hyötyy ilmastosta, johon läheinen Atlantin valtameri ja Grandlieujärvi vaikuttavat suoraan. Talvet ovat hyvin leutoja. Koska suurin osa viljelylohkoista on erittäin hiekkaisia, tämä ilmasto varmistaa viiniköynnösten varhaisen kasvun ja kypsymisen. Viiniköynnösten kasvukaudella on pitkiä ja aurinkoisia päiviä, ja sato on kypsynyt ennen syksyn sateita. Tämän varhaisuuden aistii siinä, että viinit ovat jo nuorina avoimia ja kehittyneitä.

Geologisen perustan muodostavien metamorfisten kivien murentuminen ja maaperän karkea koostumus mahdollistavat viiniköynnösten juurtumisen syvään. Viiniköynnökset saavat maltillisesti ja säännöllisesti vettä, joka edistää viinirypäleiden kypsyyttä. Kesän viileys takaa melon B -lajikkeen rypäleissä esiintyvien herkkien aromien esiasteiden hyvän säilymisen. Valtamereltä puhaltavat tuulet suojaavat rypäleitä terveyshaitoilta. Rypäleet voidaan korjata täysin kypsinä, jolloin viinit ovat hedelmäisiä ja tuoksuvat hienovaraisesti jodille.

Vaikka viinintuotantoperinne on maantieteellisellä alueella vanhaa, täällä on pitkään ollut karjankasvatuksen hallitsemaa sekaviljelyä. Toimijoiden valitsema reitti tarkistetun alkuperänimityksen ”Muscadet Côtes de Grandlieu” tunnustamiseksi sai ne yhdistämään viininvalmistusmenetelmänsä. Kollektiivisen taitotiedon ansiosta tuottajat voivat optimoida viiniköynnösten tuotoksen ja rypäleiden kypsyysasteen.

Viinit, jotka on viiniytetty paikallisten tapojen mukaisesti, kypsytetään ohuen viinisakan päällä pakkaamiseen asti kokonaan ilman juoksutusta. Maantieteellisen alueen talvilämpötilojen leutous edistää viinisakan vaikutusta, joten viinit paranevat edelleen kypsytyksensä aikana ja kehittyvät suutuntumaltaan runsaammiksi seuraavasta keväästä alkaen. Huolellisen pullotuksen ansiosta viinien olennaiset ominaisuudet säilyvät, ja tietyt aromit kehittyvät edelleen myös pakkaamisen jälkeen. Tämä tietotaito, joka soveltuu täydellisesti luonnonympäristön ja melon B -lajikkeen potentiaaliin, mahdollistaa käymisessä muodostuvien tuoksumolekyylien ja glykosidisten aromien esiasteiden täysimääräisen ilmentymisen viineissä.

Sadonkorjuuta seuraavan vuoden pulloihin pakatut tarkistetulla alkuperänimityksellä varustetut viinit, joihin on lisätty merkintä ”sur lie”, säilyttävät niille ominaisen tuoreuden, jota vahvistaa viiniyttämisen yhteydessä syntyvästä hiilidioksidijäämästä aiheutuva lievä helmeily. Hapettumisen välttämiseksi nämä viinit pakataan suoraan viininvalmistuskellareissa. Tämä perinteinen käytäntö, jolla minimoidaan tuotteiden käsittely, soveltuu erinomaisesti viinien hienovaraisten tuoksuyhdisteiden säilyttämiseen.

Maantieteellisellä alueella rannikon matkailukohteiden läheisyys on edistänyt viinien suoramyyntiä. Kaupalle irtotavarana myydyn tuotannon osuus on näin ollen melko pieni, toisin kuin suuressa osassa Muscadet-alueen tuotteita. ” Tämän kaupallisen dynamiikan ja viinien laadun ansiosta lähes koko tuotanto arvostetaan merkinnällä ”sur lie”, kun sitä myydään maan rajojen ulkopuolelle, yksittäisille asiakkaille tai edelleen Atlantin rannikolla sijaitsevien kylpylöiden ravintoloissa, joissa viinien tuoreus on sopusoinnussa simpukoiden, äyriäisten, kalojen ja kaikkien meren antimien kanssa.

9. Olennaiset lisäedellytykset (pakkaaminen, merkinnät, muut vaatimukset)

Välittömässä läheisyydessä sijaitseva alue

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue, joka määritellään viinien viiniyttämistä, valmistusta ja kypsytystä sekä viinien, joille voidaan myöntää merkintä ”sur lie”, viiniyttämistä, valmistusta, kypsytystä ja pakkaamista koskevan poikkeuksen mukaisesti, käsittää vuoden 2018 maantieteellisen virallisen koodin perusteella seuraavien kuntien tai kuntien osien alueen:

— Loire-Atlantiquen departementti: Aigrefeuille-sur-Maine, Ancenis, Basse-Goulaine, La Bernerie-en-Retz, Le Bignon (osittain), La Boissière-du-Doré, Bouguenais, Boussay, Carquefou, Le Cellier, La Chapelle-Heulin, Château-Thébaud, Chaumes-en-Retz, Chauvé, Cheix-en-Retz, Clisson, Couffé, Divatte-sur-Loire, Frossay, Gétigné, Gorges, La Haie-Fouassière, Haute-Goulaine, Le Landreau, Legé (osittain), Ligné, Loireauxence (vain entisten kuntien La Chapelle-Saint-Sauveur ja Varades alue), Le Loroux-Bottereau, Machecoul-Saint-Même, Maisdon-sur-Sèvre, La Marne, Mauves-sur-Loire, Mésanger, Monnières, Montbert (osittain), Montrelais, Les Moutiers-en-Retz, Mouzillon, Oudon, Le Pallet, Paulx, Le Pellerin, Pornic, La Regrippière, La Remaudière, Remouillé, Rezé, Rouans, Sainte-Pazanne (osittain), Saint-Étienne-de-Mer-Morte, Saint-Fiacre-sur-Maine, Saint-Géréon. Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Lumine-de-Clisson, Saint-Père-en-Retz, Saint-Viaud, Les Sorinières (osittain), Thouaré-sur-Loire, Touvois, Vair-sur-Loire, Vallet, Vertou, Vieillevigne (osittain), Villeneuve-en-Retz, Vue.

— Maine-et-Loiren departementti: Beaupréau-en-Mauges (vain entisten kuntien Beaupréau ja Gestépour alue), Ingrandes-Le Fresne sur Loire (vain entisen kunnan Fresne-sur-Loire alue), Mauges-sur-Loire (vain entisten kuntien La Chapelle-Saint-Florent, Le Marillais ja Saint-Florent-le-Vieil alue), Montrevault-sur-Èvre (vain entisten kuntien La Boissière-sur-Èvre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart ja Saint-Rémy-en-Mauges alue), Orée d’Anjou, Sèvremoine (vain entisten kuntien Montfaucon-Montigné, Saint-Crespin-sur-Moine, Saint-Germain-sur-Moine ja Tillières alue).

— Vendéen departementti: Cugand, Montaigu, Saint-Étienne-du-Bois, Saint-Hilaire-de-Loulay.

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viinit, joille voidaan myöntää merkintä ”sur lie”, on pakattava rajatulla alueella.

Viinit, joille voidaan myöntää merkintä ”sur lie”, on viinien dekantoinnin rajoittamiseksi pakattava pulloihin viininvalmistuskellareissa viinin korjuuvuotta seuraavan vuoden maaliskuun 1. päivän ja joulukuun 31. päivän välisenä aikana, jotta ne säilyttävät viiniyttämis- ja kypsyttämistavastaan peräisin olevat ominaisuudet, erityisesti tuoreuden, aromien sävykkyyden, jonka tietyt komponentit ilmenevät pakkaamisen jälkeen, ja endogeenisesta hiilidioksidipitoisuudesta johtuvan lievän helmeilevyyden.

Tämä kypsytysmenetelmä antaa viineille pyöreyttä ja lipevyyttä väkevöimällä erityisesti mannoproteiineja ja muita yhdisteitä, jotka ovat

peräisin hiivan soluseinien autolyysistä. Tämä menetelmä perustuu siihen, ettei viinejä manipuloida ja että ne pidetään hiilidioksidia sisältävässä ilmakehässä, mikä rajoittaa voimakkaasti hapettumista ja haihtuvien yhdisteiden vapautumista.

Koska niitä ei voida suuren hiilidioksidipitoisuutensa vuoksi pakata pehmeisiin pakkauksiin, ne pakataan pulloihin erityisen huolellisesti.

Viinit ovat edelleen ohuen viinisakan päällä silloin, kun ne pakataan tai lähetetään ensimmäisen kerran pois viinikellarista.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Tarkistetun alkuperänimityksen nimeä voidaan täydentää merkinnällä ”sur lie” sellaisten viinien osalta, jotka täyttävät eritelmässä kyseiselle maininnalle vahvistetut tuotantoedellytykset.

Tarkistetun alkuperänimityksen nimeä voidaan täydentää maantieteellisellä nimellä ”Val de Loire” kyseisen maantieteellisen nimityksen käyttöä eritelmässä koskevien sääntöjen mukaisesti.

Merkinnän ”sur lie” ja maantieteellisen nimityksen ”Val de Loire” koko on korkeudeltaan, leveydeltään ja paksuudeltaan enintään tarkistetun alkuperänimityksen muodostavien merkkien kokoinen.

Viinit, joille voidaan myöntää merkintä ”sur lie”, on varustettava vuosimerkinnällä.

Tarkistetulla alkuperänimityksellä varustettujen viinien päällysmerkinnöissä voidaan mainita pienemmän maantieteellisen yksikön nimi edellyttäen, että:

— kyseessä on kiinteistörekisteriin kirjattu paikka;

— paikka on mainittu satoilmoituksessa.

Kiinteistörekisteriin kirjatun paikan nimi on painettava niin, että sen korkeus, leveys tai paksuus on enintään puolet tarkistetun alkuperänimityksen muodostavien merkkien koosta. Se on samassa näkökentässä kuin tarkistetun alkuperänimityksen nimi.

Linkki eritelmään:

https://info.agriculture.gouv.fr/gedei/site/bo-agri/document_administratif-82f0846a-250f-4d39-a81d-0232a960a3a6

(1) EYVL L 9, 11.1.2019, s. 2.